Jalkapallon MM-kisat päättyvät sunnuntaina. Toivottavasti Oleg Sentsov elää vielä silloin.

Ukrainalainen elokuvantekijä Sentsov, jolla vielä muutama vuosi sitten oli nouseva kansainvälinen ura, on nälkälakossa. Tänään on nälkälakon kuudeskymmenes päivä. Sentsov on huonossa kunnossa.

Jalkapallon MM-kisat järjestetään tänä vuonna Venäjällä. Niitä on pidetty poikkeuksellisen jännittävinä. Eniten maaleja on tehnyt englantilainen Harry Kane.

Neljä vuotta sitten, pian Krimin miehityksen jälkeen, Oleg Sentsov pidätettiin kotoaan. Hänet kuljetettiin Krimiltä Moskovaan terrorismista epäiltynä ja kesällä 2015 hänet tuomittiin 20 vuodeksi vankilaan. Häntä oli syytetty tuhopoltosta ja suunnitelmasta räjäyttää Leninin patsas. Sentsov tunnusti kuulusteluissa. Myöhemmin hän kertoi antaneensa tunnustuksensa kidutettuna.

Sentsovia vastaan nostettuja syytteitä on yleisesti pidetty perättöminä. Amnesty kutsui oikeudenkäyntiä oitis stalinistiseksi ja osaksi propagandasotaa.

Jalkapallon MM-finaalissa kohtaavat sunnuntai-iltana kaksi Euroopan maata, Ranska ja Kroatia. Ei ole liioittelua puhua Daavid ja Goljat -asetelmasta, sillä reilun neljän miljoonan asukkaan Kroatia ei ole perinteisesti ollut suuri jalkapallomaa.

Sentsovin tilanne on toivoton: hän on vankilassa Labytnangissa, perinteisellä gulag-paikkakunnalla Nenetsiassa. Venäjän viranomaiset eivät tunnusta hänen Ukrainan kansalaisuuttaan.

Jos Ranska voittaa sunnuntaina, päävalmentaja Didier Deschampsista tulee vasta kolmas ihminen, joka on juhlinut MM-voittoa sekä päävalmentajana että aiemmin pelaajana. (Aiemmat ovat Franz Beckenbauer ja Mario Zagallo.)

Sentsovin esikoiselokuva Gamer esitettiin useilla kansainvälisillä festivaaleilla. Kesällä 2014 hänen piti kuvata toinen pitkä elokuvansa Rhino, joka oli jo rahoitettu. Ennen pidätystään hän oli aktivistina vastustanut sotaa Itä-Ukrainassa sekä Krimin miehitystä.

Ranskan joukkueen vasta 19-vuotias Kylian Mbappé on MM-kisojen suurin tähti, jonka pelityylin on luonnehdittu ”taittavan aikaa ja avaruutta”.

Oleg Sentsov ei tavoittele nälkälakolla omaa vapauttaan vaan kaikkien Venäjällä olevien poliittisten ukrainalaisten vankien vapauttamista – poislukien hänet itsensä. Listalla on 64 nimeä.

Kroatian tähtipelaaja Ivan Rakitic oli eilen mukana kentällä löylyttämässä Englantia, vaikka hänellä oli edellisenä yönä melkein 39 astetta kuumetta.

Sentsovin lakimiehen mukaan nälkälakko johtaa joko kuolemaan tai vankien vapauttamiseen. Sentsov elää vitamiinipillereillä ja rypälesokerilla.

Angela Merkel ja Emmanuel Macron ovat maininneet Sentsovin tapauksesta Vladimir Putinille. Sentsovin tukijoiksi ovat kansainvälisissä julkilausumissa ilmoittautuneet elokuvavaikuttajista esimerkiksi Pedro Almodovar, Claire Denis, Jim Jarmusch, Aki Kaurismäki, Dardenne-veljekset, Luca Guadagnino, William Friedkin, Wim Wenders, Mike Leigh ja Jacques Audiard.

Venäjän presidentti Vladimir Putin saapuu viikonloppuna Helsinkiin. Putin on todennut, että Sentsov on terroristi.

Oleg Sentsov on kahden lapsen isä. Hän täyttää huomenna perjantaina 42 vuotta, jos hän elää siihen asti.